
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

reformă şi privatizare 
	                                Nr. 4c-1/287
                                Pl-x 706/2015
                        


                                                                                                  Bucureşti,  03.11.2015

    AVIZ

asupra propunerii legislative privind Fondul pentru Viitorul României

În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică,  reformă şi privatizare a fost sesizată spre dezbatere şi avizare, cu propunerea legislativă privind Fondul pentru Viitorul României, transmisă cu adresa nr. Pl-x 706 din 19 octombrie 2015, înregistrată sub                                     nr. 4c-1/287 din 20 octombrie  2015. 

Senatul, în calitate de primă Cameră sesizată, a respins iniţiativa legislativă în şedinţa din 13 octombrie 2015.
Conform prevederilor art. 75 din Constituţia României, republicată, şi ale                        art. 92 alin. (9) pct. 1 din Regulamentul Camerei Deputaţilor, republicat,                     Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, membrii Comisiei au dezbătut propunerea legislativă menţionată mai sus în şedinţa din 3 noiembrie 2015.

Membrii Comisiei au examinat iniţiativa legislativă supusă avizării, expunerea de motive, avizul negativ al Consiliului Legislativ, transmis cu adresa nr. 838 din                   30 iulie 2015 şi punctul de vedere al Guvernului, transmis cu adresa nr. 1616 din            14 octombrie 2015, prin care menţionează că nu susţine adoptarea acestei inițiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, propunerea legislativă nu se justifică întrucât sursa de finanţare o constituie o nouă taxă, respectiv „taxa de responsabilitate socială” or, taxele şi impozitele sunt reglementate prin Legea nr. 571/2003 privind Codul fiscal, cu modificările şi completările ulterioare. Conform prevederilor art. l alin. (3) „În materie fiscală, dispoziţiile prezentului cod prevalează asupra oricăror altor prevederi din alte acte normative, în caz de conflict între acestea aplicându-se dispoziţiile Codului fiscal”.
De altfel, potrivit art. 21 lit. p) pct. 2 din Legea nr. 571/2003 privind Codul fiscal, cu modificările şi completările ulterioare, contribuabilii au posibilitatea de a direcționa 20% din impozitul pe profit datorat către acordarea de burse private.
Având în vedere că instituirea ,,taxei de responsabilitate socială" poate conduce la diminuarea veniturilor bugetare, este necesar să se respecte prevederile art. 15 din              Legea nr. 500/2002 privind finanţele publice, cu modificările şi completările ulterioare.

Potrivit dispoziţiilor Legii nr. 312/2004 privind Statutul Băncii Naționale a României, ,,BNR este o instituție publică independentă" având ca obiectiv principal ,,asigurarea și menținerea stabilității prețurilor", al cărei buget anual de venituri și cheltuieli este aprobat de Consiliul de administrație al BNR, motiv pentru care nu poate beneficia de sume provenind din impozite și taxe care se cuvin bugetului național.

Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a iniţiativei legislative.
În raport cu obiectul şi conţinutul său, propunerea legislativă face parte din categoria legilor ordinare.
                   PREŞEDINTE
                                     SECRETAR 
                   Horia GRAMA                                                         Cornel ITU

